સામાન્ય રીતે તો પરણીને આવનાર નવવધૂ જ સાસરિયાં સાથે અનુકૂળતા સાધવાનો પ્રયત્ન કરતી હોય છે. પરંતુ તમારા માટે ઊલટું હતું. તમારા સ્વભાવને સારી રીતે ઓળખી ગયેલાં તમારાં સાસરિયાં, તો બિચારાં તમને અનુકૂળ રહેવામાં જ સાર માની લીધો. તમારા એક જ આંચકે હેબતાઈ જતાં તમારાં સાસુ-સસરા એ તો બસ “તું જો બોલે હા તો હા, તું જો બોલે ના તો ના” નો જ જીવનમંત્ર અપનાવી લીધો અને તમારો પતિ વિશ્વાસ પણ ઘરમાં શાંતિ અને લગ્નજીવનને સુખી રાખવા માટે “જો તુમકો હો પસંદ વોહી બાત કહેંગે…” એ સિવાય બીજી વાત બિચારો કહી પણ ના શક્યો. આમ ઘરમાં તમારો પડ્યો બોલ વિના વિરોધે કે વિવાદે ઝિલાતો રહ્યો. સાથે સાથે જ તમારાં જીદ, જક, સ્વાર્થ અને ઘમંડની મગરૂબી ભારોભાર થઈ ગઈ.